གྲུབ་ཆེན་དྲིལ་བུ་པའི་ལུགས་ཀྱི་བདེ་མཆོག་ལྷ་ལྔའི་དབང་བསྐུར་སྟ་གོན་དང་བཅས་བཀླགས་ཆོག་ཏུ་བཀོད་པ་དངོས་གྲུབ་ཆར་འབེབས་
ཞེས་བྱ་བ་བཞུགས་སོ།།
ན་མོ་གུ་རུ་དེ་ཝ་ཌཱ་ཀི་ནི་ཡེཿ མ་རྒྱུད་རྒྱ་མཚོའི་རྦ་རླབས་འཕྱོ་བའི་སྙིང་། །བདེ་མཆོག་འཁོར་ལོའི་ཟབ་བཅུད་ནོར་བུའི་སྡེ། །གྲུབ་བརྒྱའི་གསུང་གི་མཛོད་ཕུགས་འགྲིམ་པའི་དཔལ། །སྦྱིན་མཛད་རྩ་བརྒྱུད་བླ་མས་དགེ་ལེགས་སྩོལ། །ཟུང་འཇུག་ལམ་གྱི་སྙིང་པོར་དོན་གཅིག་ནའང་། །མོས་པའི་སྣང་ངོར་དྲིལ་བུའི་ལྷ་ལྔ་ཞེས། །བྱེ་བྲག་ཕྱེ་བའི་སྨིན་ལམ་བསམ་འཕེལ་དབང་། །ཆོག་ཁྲིགས་རྒྱལ་མཚན་རྩེ་མོར་མཆོད་ལ་སྤྲོ།། ཞེས་ཤིས་པར་བརྗོད་ཅིང་དམ་བཅས་པའི་ཚིག་གི་མེ་ཏོག་ཅོད་པན་དུ་བཅིངས་ཏེ་གྲུབ་པའི་སློབ་དཔོན་ཆེན་པོ་རྡོ་རྗེ་དྲིལ་བུ་པའི་ལུགས་ཀྱི་དཔལ་འཁོར་ལོ་སྡོམ་པ་ལྷ་ལྔའི་བདག་ཉིད་ཅན་གྱི་དཀྱིལ་འཁོར་དུ་འཇུག་ཅིང་དབང་བསྐུར་བའི་ཚུལ་ཁྲིགས་སུ་བསྡེབ་པ་ལ། རྡུལ་ཚོན་གྱི་དཀྱིལ་འཁོར་དང་འབྲེལ་ན། ས་བརྟག བསླང་། སྦྱང་། བཟུང་ནས། སློབ་མ་སྟ་གོན། དཀྱིལ་འཁོར་བྲི་རྒྱན་ཡན་ཆད་སྔོན་དུ་འགྲོ་དགོས་ཤིང་། འདིར་རས་བྲིས་དང་འབྲེལ་བའི་དབང་དུ་བྱས་པར་ས་ལྷ་སྟ་གོན་སོགས་མི་དགོས་ཀྱང་། བུམ་པ་དང་སློབ་མ་ལྷག་པར་གནས་པའི་རིམ་པ་ངེས་པར་དགོས་ཏེ། དེ་ལས་འདིར་སློབ་མ་སྟ་གོན་ལ་འཇུག་པའི་ཚུལ་ལ། ཐོག་མར་སྟེགས་བུ་ཁེབས་ལྡན་ལ་གཏོར་མ་དང་ལས་བུམ། གཏོར་མའི་མདུན་དུ་བདུད་རྩི། བདག་བསྐྱེད་དང་བུམ་བསྐྱེད་ཀྱི་མཆོད་པ་གཞུང་བཞིན་བཤམ། ཉེ་ལོགས་སུ་དྲིའི་དུང་ཆོས། ཉེར་མཆོད། སོ་ཤིང་། ཁྱོར་ཆུ། སྲུང་སྐུད། ཀུ་ཤ་སོགས་ཀྱང་འདུ་བྱ་ལ། རང་གི་མདུན་དུ་རྡོར་དྲིལ་སོགས་ཀྱང་ཚོགས་པར་བྱས་ནས། བདག་བསྐྱེད་བཟླས་པའི་བར་དང་། བུམ་པ་སྟ་གོན་ཆ་ལག་དང་བཅས་པ་ཚུལ་བཞིན་གྲུབ་ནས། སློབ་མ། ཇི་ལྟར་བལྟམས་པ་སོགས་ཀྱིས་ཁྲུས་བྱས། དེས་ནས་འབྱུང་གཏོར་བཤམ། ཨོཾ་ཨཱཿཧཱུྃ། ཞེས་བྱིན་གྱིས་བརླབས་ཏེ། ཨོཾ་ཨཱ་ཀ་རོས་བསྔོས་ལ། ཕཊ྄ཿ དཀོན་མཆོག་གསུམ་ལ་ཕྱག་འཚལ་ལོ། །རྗེ་བཙུན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་སོགས་བདེན་ཚིག་གཞུང་བཞིན་བརྗོད་དེ་བགེགས་བསྐྲད། སྲུང་འཁོར་བསྒོམ། ཆོས་བཤད་བྱ་བ་ནི། འོ་ཁྱེད་རང་རྣམས་འཁོར་ལོ་སྡོམ་པ་ལྷ་ལྔའི་བདག་ཉིད་ཅན་གྱི་དཀྱིལ་འཁོར་དུ་འཇུག་ཅིང་དབང་བསྐུར་བའི་སྔོན་འགྲོ་སྟ་གོན་གྱི་རིམ་པ་ཞུ་བའི་ཡོན་དུ་མཎྜལ་འབུལ་བར་ཞུ། ཞེས་མཚམས་སྦྱར་ལ་མཎྜལ་ཕུལ་དུ་བཅུག དེ་ནས། འོ་མར་གྱུར་ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་རྣམ་མཁྱེན་སངས་རྒྱས་ཀྱི་གོ་འཕང་རིན་པོ་ཆེ་ཐོབ་པར་བྱ། དེའི་ཆེད་དུ་དཔལ་འཁོར་ལོ་སྡོམ་པའི་དཀྱིལ་འཁོར་དུ་འཇུག་ཅིང་དབང་བསྐུར་བའི་སྔོན་འགྲོ་སྟ་གོན་གྱི་རིམ་པ་ཞུ་སྙམ་པས་མ་ཡེངས་པར་གསན་པ་གལ་ཆེ། དེ་ཡང་སློབ་དཔོན་ཙནྡྲ་གོ་མིས། གང་ཞིག་ཐོབ་ན་སྐྱེ་བའི་རྒྱ་མཚོ་མཐར་བྱེད་ཅིང་།།
བྱང་ཆུབ་མཆོག་གི་ས་བོན་དགེ་བའང་འདེབས་བྱེད་ལ། །ཡིད་བཞིན་ནོར་བུ་བས་ཀྱང་ཡོན་ཏན་ཆེས་ལྷག་པའི། །མི་ཉིད་དེ་ནི་སུ་ཞིག་འབྲས་བུ་མེད་པར་བྱེད། །ཅེས་གསུངས་པ་ལྟར། འོ་སྐོལ་རྣམས་དལ་བ་བརྒྱད་དང་འབྱོར་པ་བཅུ། འཁོར་ལོ་ཆེན་པོ་བཞི་དང་ལྡན་པའི་མི་ལུས། སྐྱོན་མཐའ་དག་སྤོང་བ་དང་། ཡོན་ཏན་མཐའ་དག་སྒྲུབ་ཏུ་རུང་བའི་མིའི་ལུས་རྟེན་ཡིད་བཞིན་གྱི་ནོར་བུ་བས་ཀྱང་ཆེས་ལྷག་པ་འདི་ཉིད། སྟེས་དབང་གིས་རྙེད་པ་ལྟ་བུ་མ་ཡིན་པར་སྔོན་བསགས་དགེ་བའི་མཐུ་ལས་ཐོབ་པ་ད་རེས་ངེས་པར་དོན་ཡོད་པར་བྱ་དགོས་ཏེ། ཆོས་རྗེས། དལ་འབྱོར་མི་ལུས་ཐོབ་ནས་ཆོས་མེད་པོ། །གསེར་གླིང་དུ་ཕྱིན་ནས་སྟོང་ལོག་མཁན། །རང་ངན་སོང་དུ་ལྷུང་ན་མི་འགྱོད་དམ། །མི་དད་མེད་རྣམས་ལ་འཕྲིན་འདི་སྐྱོལ། །ཞེས་གསུངས། དེ་ལྟ་བུའི་རྟེན་བཟང་པོ་དེའང་། ཀླུ་སྒྲུབ་ཀྱིས། ཚེ་འདི་གནོད་མང་རླུང་གིས་བཏབ་པ་ཡི། །ཆུ་ཡི་ཆུ་བུར་བས་ཀྱང་མི་རྟག་ན། །དབུགས་དབྱུང་དབུགས་རྔུབ་གཉིད་ཀྱིས་ལོག་པ་ལས། །སད་ཁོམ་གང་ལགས་དེ་ནི་ངོ་མཚར་ཆེ། །ཞེས་གསུངས་པ་ལྟར། ཟས་གོས་སོགས་གསོན་པའི་རྐྱེན་ནི་ཉུང་། ནད་གདོན་ལ་སོགས་འཇིག་པའི་རྐྱེན་ནི་ཤིན་ཏུ་མང་བས་ཡུན་རིང་དུ་མི་གནས་པས་ན། ལུས་རྟེན་འདིའི་སྟེང་ནས་མགོ་ལ་མེ་ཤོར་བ་བཟློག་པ་ལྟ་བུའི་བརྩོན་འགྲུས་ཀྱིས་དམ་པའི་ཆོས་ལ་འབད་དེ་གཏན་གྱི་དོན་ཆེན་པོ་བསྒྲུབས་པར་མ་བྱས་ན། ཚེ་འདིའི་ཆེད་དུ་བསྒྲུབ་པའི་དཔལ་འབྱོར་ལོངས་སྤྱོད། སྙན་གྲགས་སོགས་ཕུན་སུམ་ཚོགས་པ་ཐམས་ཅད་ནི་མི་རྟག་ཅིང་འགྱུར་བའི་ཆོས་ཅན་ཡིན་པས་ན་རང་རྒྱུད་ཀྱི་རྗེས་སུ་མི་འབྲང་སྟེ། སྐྱེ་རབས་ལས། ལོངས་སྤྱོད་སྐད་ཅིག་ཁོ་ནས་འབྲལ་བའི་ཉེན། །འབྱོར་པ་རྨི་ལམ་བག་མ་ལེན་དང་མཚུངས། །བདེ་བའི་དཔལ་ནི་རླུང་བསྣུན་མར་མེའི་རྩེ། །སྲིད་པའི་སྤྱོད་ཚུལ་འདི་དག་སྨྱོན་པའི་གར། །ཞེས་གསུངས། དེ་དག་རྒྱུ་མཚན་དུ་བྱས་ནས་བསགས་པའི་དགེ་བ་དང་སྡིག་པའི་ལས་རྣམས་ནི་ཆུང་ངུ་ཙམ་ཡང་ཆུད་མི་གསན་པར་ཅི་ཞིག་ན་རྒྱུད་ཐོག་ཏུ་སྨིན་ངེས་པ་ཡིན་པས་ན། སྡིག་སྤོང་དགེ་སྒྲུབ་ཚུལ་བཞིན་བྱ་དགོས་པས། མདོ་ལས། དུས་ཀྱིས་བསྙེན་ནས་རྒྱལ་པོ་འགྲོ་བའི་ཚེ། །ལོངས་སྤྱོད་མཛའ་དང་གཉེན་བཤེས་རྗེས་མི་འབྲང་། །སྐྱེས་བུ་དེ་ནི་གར་གནས་གར་འགྲོ་ཡང་། །ལས་ནི་གྲིབ་མ་བཞིན་དུ་རྗེས་སུ་འབྲང་། །ཞེས་དང་། ལུས་ཅན་རྣམས་ཀྱི་ལས་རྣམས་ནི། །བསྐལ་པ་བརྒྱར་ཡང་ཆུད་མི་འཛའ། །ཚོགས་ཤིང་དུས་ལ་བབ་པ་ན། །འབྲས་བུ་ཉིད་དུ་སྨིན་པར་འགྱུར། །ཞེས་སོགས་གསུངས་ཤིང་། བདག་མེད་རྟོགས་པའི་ཤེས་རབ་ཀྱིས་ཉོན་མོངས་པའི་རྩ་བ་ཆོད་པ་ཞིག་མ་བྱས་ན། ལས་ཅི་བྱས་འཁོར་བའི་རྒྱུར་འགྱུར་ལ། འཇིགས་རུང་འཁོར་ཀློང་འདི་ན། སྡུག་བསྔལ་གྱི་སྡུག་བསྔལ་དང་། འགྱུར་བའི་སྡུག་བསྔལ་དང་། ཁྱབ་པ་འདུ་བྱེད་ཀྱི་སྡུག་བསྔལ་གསུམ་ཅི་རིགས་པས་མ་ཁྱབ་པ་མེད་པ། རྗེ་བཙུན་བྱམས་པས། མི་གཙང་བ་ལ་དྲི་ཞིམ་མེད་བཞིན་འགྲོ་ལྔ་དག་ན་བདེ་བ་མེད། །ཅེས་དཔེ་དང་བཅས་ཏེ་གསུངས་པའི་ཕྱིར། འཁོར་བ་མཐོ་དམན་གང་དུ་སྐྱེས་ཀྱང་སྡུག་བསྔལ་གྱི་རང་བཞིན་མ་གཏོགས་བདེ་བའི་གོ་སྐབས་སྐད་ཅིག་ཀྱང་མེད་པས་ངེས་པར་དེ་ལས་ཐར་བར་བྱེད་དགོས། འོན་ཀྱང་སེམས་ཅན་ཐམས་ཅད་བདག་གི་ཕ་མ། ཕ་མ་ཐམས་ཅད་དྲིན་ཅན་ཤ་སྟག་ཡིན་པས་འདི་དག་ཡལ་བར་བོར་ནས། རང་གཅིག་པུ་ཞི་བདེར་གཞོལ་འདོད་བྱུང་ཚེ་ཤིན་ཏུ་ཐ་ཆད་པ་ཡིན་པའི་ཚུལ། ཙནྡྲ་གོ་མིས། ཉེ་དུ་འཁོར་བའི་རྒྱ་མཚོའི་ཁོངས་སུ་ཆུད་གྱུར་པ། །ཀློང་གི་ནང་དུ་ལྷུང་བ་ལྟ་བུར་མཐོང་བཞིན་དུ། །སྐྱེ་ཤི་འཕོས་པས་ངོ་མ་ཤེས་པ་དེ་བོར་ནས། །གལ་ཏེ་བདག་ཐར་བྱེད་ན་དེ་ལས་ཁྲེལ་བོར་མེད། །ཅེས་གསུངས་པའི་ཕྱིར་རོ། །དེ་བས་ན་སྤྱོད་འཇུག་ལས། དངོས་སམ་ཡང་ན་བརྒྱུད་ཀྱང་རུང་། །སེམས་ཅན་དོན་ལས་གཞན་མི་སྤྱད། །སེམས་ཅན་ཁོ་ནའི་དོན་གྱི་ཕྱིར། །ཐམས་ཅད་བྱང་ཆུབ་ཕྱིར་བསྔོའོ། །ཞེས་གསུངས་པས། རང་གཅིག་པུ་ཞི་བདེ་དོན་གཉེར་གྱི་བློ་དེ་དུག་བཞིན་དུ་སྤངས་ནས། ཆོས་དང་སེམས་དང་མོས་པ་ལ་སོགས་ཆེན་པོ་བདུན་ལྡན་གྱི་ཐེག་པ་ཆེན་པོ་ལ་བསླབ་དགོས་ཤིང་། ཐེག་ཆེན་དེ་ལའང་རྒྱུ་ཕ་རོལ་ཏུ་ཕྱིན་པའི་ཐེག་པ་དང་། འབྲས་བུ་སྔགས་ཀྱི་ཐེག་པ་གཉིས་སུ་བཤད། དེ་གཉིས་ཀྱི་ཁྱད་པར་ཡང་ཚུལ་གསུམ་སྒྲོན་མེ་ལས། དོན་གཅིག་ན་ཡང་མ་རྨོངས་དང་། །ཐབས་མང་དཀའ་བ་མེད་པ་དང་། །དབང་པོ་རྣོན་པོའི་དབང་བྱས་ཏེ།། སྔགས་ཀྱི་ཐེག་པ་ཁྱད་པར་འཕགས། །ཞེས་ཕ་རོལ་ཏུ་ཕྱིན་པའི་ཐེག་པ་ལས་སྔགས་ཀྱི་ཐེག་པ་ཁྱད་པར་བཞིས་འཕགས་པར་གསུངས་ཤིང་། སྔགས་ཀྱི་ཐེག་པ་ལའང་དབྱེ་ཚུལ་མང་ཙམ་སྣང་མོད། འདོད་ཁམས་ཀྱི་ཆགས་པ་བཞི་དང་མི་རིགས་བཞི་སོགས་རྒྱུ་མཚན་དུ་མའི་སྒོ་ནས། བྱ་རྒྱུད། སྤྱོད་རྒྱུད། རྣལ་འབྱོར་རྒྱུད། རྣལ་འབྱོར་བླ་ན་མེད་པའི་རྒྱུད་བཅས་རྣམ་གྲངས་བཞིར་དབྱེ་བ་གྲགས་ཚོད་ཆེ་བས་དེའི་དབང་དུ་བྱས་པའི་ཕྱི་མ། འདི་ལ་ཕ་རྒྱུད་མ་རྒྱུད་གཉིས་སུ་ཕྱེ་བའི་མ་རྒྱུད། མ་རྒྱུད་རང་ལའང་གཙོ་བོ་ལྟ་བུ་བཅུ་བཞིར་གྲགས་པའི་ཡ་གྱལ་དུ་གྱུར་པ་དཔལ་བདེ་མཆོག་འཁོར་ལོ་ཞེས་སྙིང་པོ་ལས་ཀྱང་སྙིང་པོར་གྱུར་པའི་ལམ་འདིར་འཇུག་པ་ནི་ཤིན་ཏུ་ལེགས་པ་ཡིན། དེ་ལའང་གྲུབ་པའི་མན་ངག་གི་བཀའ་སྲོལ་ཅི་རིགས་སུ་མཆིས་པ་ལས། ད་ལམ་གྲུབ་པའི་སློབ་དཔོན་ཆེན་པོ་རྡོ་རྗེ་དྲིལ་བུ་པའི་ལུགས་ཀྱི་བདེ་མཆོག་ལྷ་ལྔའི་བདག་ཉིད་ཅན་ཀྱི་དཀྱིལ་འཁོར་དུ་དབང་བསྐུར་བའི་སྔོན་འགྲོ་སྟ་གོན་གྱི་རིམ་པ་སྐབས་སུ་བབ་པ་ཡིན། དེ་ཡང་སྡོམ་བྱུང་ལས། སློབ་མ་རྣམས་ནི་ལྷག་གནས་བྱ། །ཞེས་གསུངས་པ་ཇི་ལྟ་བུར་བྱ་བའི་ཚུལ་ཡང་། དཔལ་ནཱ་རོ་པས་དབང་མདོར་བསྟན་དུ། གསོལ་བ་གདབ་དང་བསྙེན་པ་དང་། །ས་དང་སྟ་གོན་ཐིག་དང་ཚོན། །དཀྱིལ་འཁོར་སྒྲུབ་དང་མཆོད་པ་དང་། །བདག་ཉིད་འཇུག་དང་དབང་བསྐུར་དང་། །ཡོན་འབུལ་བ་དང་བཅུ་གཅིག་གོ །ཞེས་ཆིངས་བཅུ་གཅིག་ཏུ་གསུངས་པ་ལས། བཞི་པ་སྟ་གོན་ལ། ལྷ། བུམ་པ། སློབ་མ་སྟ་གོན་གསུམ་ལས། འདིར་སློབ་མ་སྟ་གོན། དེ་ལ་ཆིངས་ཀྱི་དབང་དུ་བྱས་ན། གསོལ་གདབ་གདམས་དང་སྤྲོ་བ་བསྐྱེད། །སྡོམ་པ་གསུམ་ལ་ལེགས་བཀོད་ནས། །བུར་བྱ་གནས་གསུམ་བྱིན་བརླབ་ཅིང་། །སོ་ཤིང་གཏད་ནས་ཁྲུས་བྱས་ཏེ། །སྲད་བུ་དམར་པོས་ཁྱད་པར་དུ། །དཔུང་པར་བཅིངས་ཏེ་རྟག་ཏུ་སྲུང་། །ཡི་གེ་དྷཱིཿཡི་སྔགས་བཟླས་པའི། །ཀུ་ཤ་དེ་ལ་རབ་ཏུ་སྦྱིན། །ཆོས་བཤད་ཆོ་གའི་རིམ་པའོ། །ཞེས་གསུངས་པའི་གོ་རིམ་བཞིན་བྱ་བ་ལས། དང་པོ་ནི། སྡོམ་འབྱུང་ལས། ཐལ་མོ་སྦྱར་བར་བྱས་ནས་ནི། །གུས་པའི་ཡིད་ཀྱིས་གསོལ་གདབ་བྱ། །ཞེས་གསུངས་པ་བཞིན་ལྷན་སྐྱེས་ལྷ་ལྔའི་དཀྱིལ་འཁོར་ཆེན་པོར་འཇུག་ཅིང་དབང་བསྐུར་བའི་སྟ་གོན་གྱི་རིམ་པ་ཞུ་སྙམ་པའི་མོས་པས་ཐལ་མོ་མེ་ཏོག་དང་བཅས་གསོལ་བ་གདབ་པ་འདིའི་རྗེས་ཟློས་མཛོད། རྣལ་འབྱོར་མ་མཆོག་ཁ་སྦྱོར་བའི།། དགའ་ཆེན་ཁྱོད་བདག་སྟོན་པ་བས། །བྱང་ཆུབ་ཆེན་པོའི་ཚུལ་སྟོན་པའི། །མགོན་པོ་ཆེན་པོར་བདག་འཚལ་ལོ། །དམ་ཚིག་དེ་ཉིད་བདག་ལ་སྩོལ། །བྱང་ཆུབ་སེམས་ཀྱང་བདག་ལ་སྩོལ། །དཔའ་བོ་དཔའ་མོའི་དབང་པོ་དང་། །དེ་བཞིན་ཕག་མོ་ཧེ་རུ་ཀ །གསང་བའི་གནས་སོགས་ཡང་དག་གང་། །ལུས་ལ་རྣམ་གནས་བཤད་དུ་གསོལ། །སངས་རྒྱས་ཆོས་དང་དགེ་འདུན་ཏེ། །སྐྱབས་གསུམ་དག་ཀྱང་བདག་ལ་སྩོལ། །ཐར་པ་ཆེན་པོའི་གྲོང་མཆོག་ཏུ། །མགོན་པོས་བདག་ནི་གཞུག་པར་མཛོད།། ཅེས་ལན་གསུམ། གཉིས་པ་ཉན་པར་གདམས་པ་ལ། དེ་ཡང་སེམས་ཅན་བླ་ན་མེད་པའི་བྱང་ཆུབ་ཏུ་བསྒྲལ་བའི་ཕྱིར་ཞུ་སྙམ་པ་དགོས་ཀྱི། གཞན་དུ་ན་ཐེག་པ་ཆེན་པོ་འདི་ཉིད་ཀྱི་སྣོད་དུ་མི་འགྱུར་བས་ན། ངེད་ཀྱིས་བརྗོད་པས་ཁྱེད་རང་རྣམས་ཀྱིས་དོན་བློ་ལ་ངེས་པས་གསན་འཚལ། གསང་བ་སྤྱི་རྒྱུད་ལས། གསང་སྔགས་དངོས་གྲུབ་དོན་གཉེར་གང་། །བསོད་ནམས་འདོད་པ་དེ་ལས་གཞན། །འཇིག་རྟེན་ཕ་རོལ་ལ་གཞོལ་བ། །ཁ་ཅིག་དཀྱིལ་འཁོར་འདིར་འཇུག་བྱེད། །འཇིག་རྟེན་གཞན་དོན་འདོད་པ་ཡི། །བློ་བཟང་དད་པ་ཆེར་བྱས་འཇུག །འཇིག་རྟེན་འདི་ཡི་འབྲས་སྤངས་ནས། །འཇིག་རྟེན་གཞན་དོན་ལ་དམིགས་ན། །འབད་པ་མེད་པར་འདི་འབྲས་འགྲུབ། །འདི་ལས་འཇིག་རྟེན་གཞན་གྱིས་མིན། །དེ་ཕྱིར་འཇིག་རྟེན་གཞན་དག་གི །དངོས་གྲུབ་དོན་དུ་ཡིད་བརྟན་གྱིས།། ཞེས་ལན་གཅིག་བརྗོད། གསུམ་པ་སྤྲོ་བ་བསྐྱེད་པ་ལ། དེ་ལྟར་ཁྱེད་རང་རྣམས་ཐེག་པ་ཆེན་པོ་འདི་དང་མཇལ་བ་ནི་ཆེས་འཚེངས་པ་སྟེ། དུས་གསུམ་གྱི་སངས་རྒྱས་ཐམས་ཅད་ཀྱིས་གསང་སྔགས་མཁྱེན་པས་བདུད་བཏུལ། མངོན་པར་རྫོགས་པར་སངས་རྒྱས་ནས་ཆོས་ཀྱི་འཁོར་ལོ་བསྐོར་བ་ཡིན་པས། འོ་སྐོལ་རྣམས་ཚུལ་ཆེན་རྡོ་རྗེ་ཐེག་པ་དང་མཇལ་བ་སྐལ་བ་བཟང་སྙམ་པས་རྣམ་པར་སྣང་མཛད་མངོན་པར་བྱང་ཆུབ་པའི་རྒྱུད་ཚིག་འདི་གསན་འཚལ། བུ་ཚུར་ཐེག་པ་ཆེན་པོ་ལ། །ཁྱོད་ནི་ཚུལ་ཆེན་སྣོད་ཡིན་ཏེ། །གསང་སྔགས་སྤྱོད་ཚུལ་ཆོ་ག་ནི། །ཁྱོད་ལ་ཡང་དག་བཤད་པར་བྱ། །རྫོགས་པའི་སངས་རྒྱས་གང་འདས་དང་། །དེ་བཞིན་གང་དག་མ་འབྱོན་པ། །ད་ལྟར་བྱུང་བའི་རྫོགས་སངས་རྒྱས། །འགྲོ་ལ་ཕན་ཕྱིར་བཞུགས་པ་རྣམས། །དེ་དག་ཀུན་གྱིས་གསང་སྔགས་ཀྱི། །ཆོ་ག་བཟང་པོ་འདི་མཁྱེན་པས། །དཔའ་བོས་བྱང་ཆུབ་ཤིང་དྲུང་དུ། །ཐམས་ཅད་མཁྱེན་པ་ཚད་མེད་བརྙེས། །གསང་སྔགས་སྦྱོར་བ་མཉམ་མེད་དེ། །སྐྱོབ་པ་དཔལ་ལྡན་ཧེ་རུ་ཀ །བདུད་སྡེ་ཤིན་ཏུ་མི་བཟད་པའི། །དཔུང་ཆེན་དག་ཀྱང་དེ་ཡིས་བཅོམ། །འཇིག་རྟེན་རྗེས་འཇུག་བཅད་ནས་ནི། །འཁོར་ལོ་བསྐོར་ནས་མྱ་ངན་འདས། །དེ་བས་ཀུན་མཁྱེན་ཐོབ་བྱའི་ཕྱིར། །བུ་ཡིས་བློ་གྲོས་འདི་གྱིས་ཤིག། ཅེས་ལན་གཅིག་བརྗོད། བཞི་པ་སྐྱབས་སུ་འགྲོ་བ་ནི། བཤད་རྒྱུད་རྡོ་རྗེ་རྩེ་མོར། སློབ་མ་སྡོམ་པ་གསུམ་ལ་འགོད། །ཅེས་གསུངས་ཤིང་། སྡོམ་པ་གསུམ་ཡང་དེར། སོ་སོ་ཐར་དང་བྱང་ཆུབ་སེམས། །རིག་འཛིན་ནང་གི་སྡོམ་པའོ། །ཞེས་པས། རྡོ་རྗེ་མཁའ་འགྲོ་ལས་གསུངས་པའི་སྐྱབས་སུ་འགྲོ་བ་ཁྱད་པར་ཅན་འདིས་སོ་ཐར་མ་སྐྱེ་བ་སྐྱེས། སྐྱེས་ཟིན་ཡངས་པ་དང་འཕེལ་བར་འགྱུར་བ་ཡིན་པས་འདིའི་རྗེས་ཟློས་མཛོད། སངས་རྒྱས་ཆོས་དང་དགེ་འདུན་ལ། །རྟག་ཏུ་བདག་ནི་སྐྱབས་སུ་མཆི། །རྣལ་འབྱོར་གསང་སྔགས་མཁའ་འགྲོ་མ། །འཁོར་ལོ་གསུམ་གྱི་བདག་ཉིད་ཅན།། ཀུན་ལ་རྟག་ཏུ་སྐྱབས་སུ་མཆི། །དཔའ་བོ་དཔའ་མོ་དབང་ལྷ་མོ། །བྱང་ཆུབ་སེམས་དཔའ་བ